དེ་ཡང་ཇི་སྐད་དུ།མདོ་ཁམས་ས་ཡི་ཐིག་ལེ་འདམ་སྟོད་ཁ་ཤིས་གོང་དུ་གྲུབ་ཆེན་ཀརྨ་པཀྵིསགེ་སར་སྐྱེས་བུ་དོན་གྲུབ་ཀྱི་ཞལ་གཟིགས་པའི་དུས་སུ་མཛད་པར་གྲགས་པའི་སེང་ཆེན་སྐྱེས་བུ་དོན་གྲུབ་ལ་བསངས་གསོལ་མཆོད་པ་འབུལ་ཚུལ་ཞེས་པ་ལས།ཀྱེེ།ཆོས་སྐུ་དབྱིངས་ཀྱི་ཕོ་བྲང་ནས།།འོད་གསལ་ལྷུན་གྲུབ་ཕོ་བྲང་ནས།།སྐྱབས་ཀུན་འདུས་སངས་རྒྱས་སྤྲུལ་པའི་སྐུ།།སྐུ་མི་འགྱུར་འཕགས་པ་འཇམ་དཔལ་སྐུ།།གསུང་མི་འགག་ཐུགས་རྗེ་ཆེན་པོའི་གསུང་།།ཐུགས་མི་འཁྲུལ་ཕྱག་ན་རྡོ་རྗེའི་ཐུགས།།རིག་གསུམ་མགོན་པོའི་སྐྱེ་བ་ཡིན།།རིགས་ལྔ་ཐུགས་ཀྱི་སྤྲུལ་པ་ཡིན།།ས་བཅུ་ནོན་པའི་སངས་རྒྱས་ཡིན།།དབུ་ནག་བོད་ཀྱི་ལྷ་སྐལ་ཡིན།།ཐབས་ཀྱི་འགྲོ་དོན་བྱེད་པའི་མཆོག།སྐྱེ་འགྲོ་ཡོངས་ཀྱི་སྐྱབས་གཅིག་པུ།།འཛམ་གླིང་མུན་པ་གསལ་བྱེད་པ།།སེང་ཆེན་ནོར་བུ་དོན་འགྲུབ་༼ཀྱེ༽།།བསངས་དང་སྤྱན་འདྲེན་གཤེགས་སུ་གསོལ།།ཞེས་དང་།དགེ་རྒྱལ་བསོད་ནམས་ཚེ་བརྟན་གྱི་བསྐུལ་ངོར༧རྒྱལ་དབང་བཅུ་བཞི་པ་ཐེག་མཆོག་རྡོ་རྗེསམཛད་པའི་གེ་སར་བསངས་མཆོད་ལས།ཧཱུཾ།ཡུལ་ནི་མཐོང་བ་ཀུན་སྨོན་ན།།རྒྱ་བོད་ཡོངས་ཀྱི་དགྲ་ལྷ་ཆེ།།པད་འབྱུང་འཕྲིན་ལས་ཕོ་ཉ་སྟེ།།ནག་པོ་བདུད་ཀྱི་ཁ་གནོན་དང་།།སེར་པོ་ཧོར་གྱི་གཉའ་གནོན་མཆོག།སེང་ཆེན་ནོར་བུ་དགྲ་འདུལ་ནི།།ཞེས་དང་།ཡང་དེ་ཉིད་ཀྱིས་མཛད་པའི་གེ་སར་སྐྱེས་བུ་འཁོར་བཅས་དགྱེས་པར་བྱེད་པའི་མཆོད་གཏོར་ནོར་བུའི་རྒྱལ་མཚན་ལས་ཀྱང་།ཁྱད་པར་མཆོད་པའི་ཡུལ་དམ་པ།།པད་འབྱུང་ཕྲིན་ལས་བདག་ཉིད་ཆེ།།གངས་ཅན་བོད་ཀྱི་དགྲ་བླའི་གཙོ།།སེང་ཆེན་ནོར་བུ་དགྲ་འདུལ་མཆོད།།ཅེས་དང་།ཁྱད་པར་སྙིགས་མའི་རང་མདངས་ཀྱི།།ལྷ་སྲིན་འཁྲུག་པ་བྱོལ་བ་དང་།།དམ་སྲི་འབྱུང་པོའི་རྒྱུ་ལམ་ཆོད།།རྫོགས་ལྡན་ནོར་བུའི་དཔལ་སྤྲོས་ཤིག།ཅེས་དང་།སེང་ཆེན་ནོར་བུ་དགྲ་འདུལ་རྩལ།།སྐྱེས་བུ་ཆེན་པོ་མིའི་གེ་སར།།དེང་སང་སྙིགས་མ་ལྔ་བདོ་འདིར།།དམ་སྲི་འབྱུང་པོ་ཁ་དར་ཞིང་།།ཁྱད་པར་སྨོན་ལོག་བདུད་རྗེའི་འཕྲུལ།།ལོག་བཤེས་གདུག་པའི་རྒྱལ་འབངས་རྣམས།།སྡིག་སྤྱོད་མི་དགེའི་བྱ་བ་འཕེལ།།བསྟན་པ་གཉན་ལ་དགྲ་དར་ཞིང་།།རྒྱལ་ཁམས་སྡུག་ལ་འདྲེས་དུས་འདིར།།བདུད་རྗེའི་སྲོག་བདག་ཁྱོད་མིན་ནམ།།ཧོར་པོའི་གཤེད་པོ་ཁྱོད་མིན་ནམ།།བསྐོས་པའི་མི་ཆེན་ཁྱོད་མིན་ནམ།།བཙུགས་པའི་ཤིང་རིང་ཁྱོད་མིན་ནམ།།འཕྲུལ་གྱི་མིའུ་ཁྱོད་མིན་ནམ།།སྨོན་ལམ་མཐའ་བཙན་ཁྱོད་མིན་ནམ།།རྫུ་འཕྲུལ་སྟོབས་ལྡན་ཁྱོད་མིན་ནམ།།ཡོངས་ལ་དབང་བསྒྱུར་ཁྱོད་མིན་ནམ།།ཞེས་དང་།འཇམ་དཔལ་དབྱངས་དངོས་མི་ཕམ་རིན་པོ་ཆེས་མཛད་པའི་གེ་སར་རྡོ་རྗེ་ཚེའི་རྒྱལ་པོའི་གཞུང་དང་མན་ངག་གི་སྐོར་བདུད་རྩིའི་བུམ་བཟང་ལས།ཁྱད་པར་མ་འོངས་ཉི་ཤུའི་མཐར་ཐུག་སྐབས།།དྲེགས་པའི་ཚུལ་སྟོན་གེ་སར་སྐྱེས་བུ་ཞེས།༔ཕྱི་རུ་དཔའ་ཞིང་རྩལ་མྱུར་དགྲ་ལྷའི་རྒྱལ༔ནང་དུ་སྙིང་ཉེ་བཀྲ་ཤིས་འཁུ་ལྡོག་ཆུང་༔ཁྱད་པར་དམ་སྲི་རྒྱ་འདྲེ་འདུལ་བའི་གཉེན༔དེང་སང་དུས་སུ་བབ་པའི་ལྷག་ལྷ་སྟེ༔ཞེས་དང་།འདིས་ཀྱང་དམ་སྲི་གསར་སྐྱེས་རྒྱ་འདྲ་འགོང་པོའི་ཚ་ངར་ཆོག་ཅིང་ཆོས་མཐུན་གྱི་བསམ་རྒུ་ཡིད་བཞིན་ཏུ་འགྲུབ་པའི་རྒྱུར་གྱུར་ཅིག་ཅེས་དང་།ཡང་མི་ཕམ་རིན་པོ་ཆེས་མཛད་པའི་དག་སྣང་ཆོས་སྐོར་ལས་སྐྱེས་བུ་གེ་སར་དགྲ་ལྷའི་རྒྱལ་པོའི་གསང་མདོས་དམ་ཅན་དགྱེས་སྐོང་རྩ་བ་བཞུགས།ཞེས་པ་ལས།མ་འོངས་ལྔ་བརྒྱ་ཐ་མའི་ཚེ༔སྐྱེ་འགྲོའི་བྱ་སྤྱོད་ངན་པའི་འབྲས༔ནད་ཡམས་འཁྲུག་རྩོད་སད་སེར་དང་༔མི་འདོད་སྣ་ཚོགས་ཕྱུར་གྱིས་འོང་༔ཁྱད་པར་ནག་ཕྱོགས་རྒྱ་འདྲེའི་རིགས༔གངས་ལྗོངས་སེར་སྐྱའི་ཁོང་ཞུགས་ནས༔བསྟན་འཛིན་སྐྱེས་བུའི་ཐུགས་དགོངས་དཀྲུགས།།ཆོས་དང་སྲིད་ཀྱི་ཁྲིམས་ཁ་བཤིག༔ནང་ནས་འཁྲུག་ཅིང་མཐའ་ལ་གཡབ༔ལྷོ་དང་ནུབ་ནས་ཁྲག་མཚོ་ཁོལ༔ཤར་ཕྱོགས་རང་དོན་རང་མགོ་འཁོར༔རྒྱ་ནག་ཁྲི་ཡི་ཟུར་ནས་རལ༔ཕས་རྒོལ་མཚོན་རྩེ་གཟེངས་པ་ལ༔བཟློག་ཐབས་དུས་བབ་ཟབ་མོའི་ཆོས༔སྐྱེས་བུ་གེ་སར་དགྲ་བླའི་རྒྱལ།།དགྱེས་སྐོང་གསང་མདོས་ཆོ་ག་བསྟན།།ཞེས་དང་།འཇམ་དབྱངས་མཁྱེན་བརྩེ་དབང་པོས་མཛད་པའི་སྐུ་རྗེ་གེ་སར་རྒྱལ་པོའི་གསོལ་མཆོད་ཤིན་ཏུ་བསྡུས་པ་བཀྲ་ཤིས་ཀྱི་སྒྲ་དབྱངས་ལས།ཁྱད་པར་ལྷ་གཅིག་ཁྲི་སྲོང་ལྡེའུ་བཙན་གྱིས།།བོད་ཁམས་བདེ་ལ་འགོད་པའི་ཕྲིན་ལས་ཀྱི།།སྐུ་ལྷ་གེ་སར་སྐྱེས་བུ་དོན་གྲུབ་སོགས།།མཆེད་འཁོར་སྤྲུལ་དང་ཡང་སྤྲུལ་བཅས་པ་ཀུན།།ཞེས་དང་།མི་ཕམ་རིན་པོ་ཆེས་མཛད་པའི་གསོལ་མཆོད་ཕྲིན་ལས་མྱུར་འགྲུབ་ལས།རང་བཞིན་སྐྱེ་མེད་ཆོས་ཀྱི་དབྱིངས་ལས།།རྣམ་རོལ་འགག་མེད་ཐུགས་རྗེའི་རྩལ་སྣང་།།རྒྱལ་དབང་མཚོ་སྐྱེས་རྡོ་རྗེ་དང་རིག་གསུམ་ཞི་ཁྲོའི་སྒྱུ་འཕྲུལ་གཅིག་ཏུ་འདུས་པ།གེ་སར་སྐྱེས་བུ་ཆེན་པོ་རིག་འཛིན་ནོར་བུ་དགྲ་འདུལ།སངས་རྒྱས་ཀུན་གྱི་ངོ་བོ།ཡི་དམ་ཞི་ཁྲོའི་ཁྱབ་བདག།མ་མོ་མཁའ་འགྲོའི་ཚོགས་རྗེ།ཆོས་སྐྱོང་སྲུང་མའི་གཙོ་བོ།ནོར་ལྷ་རྒྱ་མཚོའི་སྙིང་ནོར།དགྲ་བླ་ཡོངས་ཀྱི་རྒྱལ་པོ།ཝེར་མ་ཡོངས་ཀྱི་སྲོག་སྙིང་།སྡེ་བརྒྱད་ཡོངས་ཀྱི་སྤྱི་རྗེ།དྲེགས་པ་ཡོངས་ཀྱི་སྲོག་བདགདཀར་ཕྱོགས་ཡོངས་ཀྱི་ཁ་འཛིན།སྐྱེ་བོ་ཡོངས་ཀྱི་དགྲ་བླ།སེམས་ཅན་ཡོངས་ཀྱི་དཔལ་མགོན།རིག་འཛིན་ཡོངས་ཀྱི་སྲོག་ཤིང་།བན་བོན་ཡོངས་ཀྱི་རྒྱབ་བརྟེན།བདུད་འདུལ་ལས་ཀྱི་དབང་ཕྱུགནག་ཕྱོགས་ཀུན་གྱི་གཤེད་མ།དམ་ཉམས་ཀུན་གྱི་སྲོག་གཅོད།བདུད་སྲིན་ཀུན་གྱི་ཤན་པ་ཆེན་པོ།ཞེས་གསུངས་པ་ལྟར་མདོར་ན་དཀར་ཕྱོགས་ཡོངས་ཀྱི་ཕོ་ལྷ།ཝེར་མ་ཡོངས་ཀྱི་སྤྱི་རྗེ།རྒྱ་འདྲེ་འགོང་པོའི་ཁ་གནོན།བཙན་པོའི་གཉའ་གནོན།ཉམ་ཆུང་སྐྱོང་བའི་ཕ་མ།མཐའ་དམག་གདུག་པའི་ཁ་གནོན།རིགས་གསུམ་པདྨའི་སྒྱུ་འཕྲུལ།གླིང་སེང་ཆེན་ནོར་བུ་དགྲ་འདུལ་ཞེས་པ་ནི།ཇི་ལྟར་མགོན་པོ་འབྲི་གུང་གི་དཔལ་རིག་འཛིན་ཆོས་ཀྱི་གྲགས་པའིརང་གི་ཚུལ་གྱི་རྟོགས་པ་བརྗོད་པའི་གཏམ་རང་བཞིན་བརྗོད་པའི་རྒྱན་ཁོ་ནས་སྨྲས་པ་སྲོང་པོའི་དགའ་སྟོན་ལས།བྱང་རྟ་རྣར་འབྱོར་བའི་ཚེ་གླིང་གི་དཔའ་བརྟུལ་སུམ་ཅུ་གླིང་རྗེ་གེ་སར་དང་བཅས་པས་བཞེངས་པའི་འབུམ་མཇལ་བ་ན།གེ་སར་གྱིས་བཞེངས་པའི་འབུམ་གྱི་ཁ་བྱང་དུ།གེ་སར་ཁྲི་སྲོང་ལྡེ་བཙན་ཡིན།།མཆོད་གནས་སློབ་དཔོན་པདྨ་ཡིན།།འབྲུག་མོ་ཡེ་ཤེས་མཚོ་རྒྱལ་ཡིན།ཞེས་དང་།ཀཿཐོག་རིག་འཛིན་ཆེན་པོ་ཚེ་དབང་ནོར་བུའིཞབས་ཀྱིས་མཛད་པའི་རྒྱལ་པའི་བསྟན་པ་རིན་པོ་ཆེ་བྱང་ཕྱོགས་སུ་བྱུང་བའི་རྩ་ལག་བོད་རྗེ་བཙན་པོའི་གདུང་རབས་ཚིག་ཉུང་དོན་གསལ་མེ་ལོང་ལས།གླིང་རྗེ་གེ་སར་དུ་གྲགས་པ་ཡང་གནམ་ལྡེ་འོད་སྲུང་ནས་འདི་ཡབ་སྲས་ཀྱི་རིང་ལ་བྱུང་བར་མངོན་ལ།རླངས་ཀྱི་ཨ་མེས་བྱང་ཆུབ་འདྲེ་བཀོལ་གྱིས་སྦྱིན་བདག་གེ་སར་གྱིས་བྱས་ཤིང་།བྱང་ཆུབ་འདྲེ་བཀོལ་རང་ཉིད་གུ་རུ་པདྨའི་སྤྲུལ་པ་དང་།གེ་སར་ཁྲི་སྲོང་ལྡེའུ་བཙན་གྱི་སྤྲུལ་པར་ཁས་བླངས་ཤིང་།གེ་སར་ལོ་གྱ་བརྒྱད་ཐུབ་པའི་ལུང་བསྟན་མཛད་ཚུལ་རླངས་ཀྱི་པོ་ཏི་བསེ་རུར་ཡོད་པས།གེ་སར་ནམ་བྱུང་གི་དུས་དེས་ཤེས་པས་དེ་ལས་དུས་སྔ་བ་དང་ཕྱི་བར་མ་སེམས་ཤིགཅེས་དང་།མགོ་ལོག་ཨ་ལྕགས་འབྲུ་རིགས་གྱི་ལུང་བཀྲ་ཤིས་རྒྱ་མཚོ་དང་གྱི་ལུང་ཐུགས་མཆོག་རྡོ་རྗེ་ཟུང་གིས་དུས་རབས་བཅུ་དགུའི་སྟོད་ཆར་བརྩམས་པའི་བོད་མི་བུ་གདོང་དྲུག་གི་རུས་མཛོད་མེ་ཏོག་སྐྱེད་ཚལ་ལས།ཁྱད་པར་དུ་བར་ཁམས་ཀྱི་ས་ཆ་འདི་ནི།ས་ཡི་ཆ་གླིང་གི་ཡུལ་ཞེས་པ་ནི་སྒང་དྲུག་ལས་ཟལ་མོའི་སྒང་དུ་གྲགས་པ་འདི་ལ་གླིང་ཁྲི་གོང་འོག་བར་གསུམ།གླིང་ཁྲི་གོང་མའི་ས་ནི་ཁམས་སྟོད་འབྲི་ཀླུང་གི་ས་ཆ་རྣམས་དང་།དེ་ལས་བྷེ་སྒོམ་གྱི་རྫ་རི་དེའི་ཕུ་ན་རྫ་གཡའ་བྲག་དང་།གངས་བྲག་གཡའ་བྱ་བའི་རི་ཁྲོད་ངོ་མཚར་ཅན་ཡོད་པ།མདའ་ན་མི་སྡེ་གོང་ཟི།མང་འབྲུག་གཉིས་ཀྱི་དཔོན་ཆེན་གླིང་ས་ལྡོང་སེང་བློན་ཡིན་ལ།སེང་བློན་གྱི་བུ་ཆེ་བ་རྒྱ་ཚ་ཞལ་དཀར་སོགས་ཡིན་པ་འོག་ནས་འཆད་ལ།གླིང་ཁྲི་བར་མའི་ས་ཆ་ནི་ཤར་ཟླ་རོལ་གྱི་ས་ཆ་རྣམས་དང་།གླིང་ཁྲི་འོག་མའི་ས་ཆ་ནི་མདོ་ཁམས་སྨར་རོལ་ཡིན་པར་བཤད་ལ།གླིང་ཁྲི་ཞེས་པ་ནི་མི་སྡེ་ཁྲི་ཚོ་རེའི་བདག་པོ་ཡིན་ལ།ཁྲི་དམག་གསུམ་གྱི་དཔུང་གི་བདག་པོ་ཡིན་པས་དེ་ལྟར་གྲགས་སོ།།ཁ་ཅིག་གླིང་ཁྲི་འོག་མ་ནི་ལྷ་ལྡོང་བེ་རིའི་ས་ཆ་དག་ཡིན་པར་འཆད་དོ།།ལྡོང་གླིང་བ་དེ་ལ་ཆེ་རྒྱུད་དང་།འབྲིང་རྒྱུད་དང་།ཆུང་རྒྱུད་དང་གསུམ་ཡོད་པའི་ལོ་རྒྱུས་ཐམས་ཅད་ནི་གླིང་གི་སྒྲུང་ཡིག་ཁུངས་དག་རྣམས་སུ་གསལ་ཞིང་།འདིའི་ཆེ་རྒྱུད་ཀྱི་དཔོན་སྟག་རོང་གི་གཟིག་འཕན།འབྲིང་རྒྱུད་ཀྱི་དཔོན་པོ་འབྲི་རོང་གི་སྟག་ལྷ།ཆུང་རྒྱུད་ཀྱི་དཔོན་པོ་བླ་རོང་ཨ་མྱེས་ཁྱ་རྒན་ཁྲོ་བོ་འདི་ནི་བོན་པོའི་རིག་འཛིན་ཞིག་ཡིན་ལ།དེའི་སྟེང་དུ་བཙད་པོ་དབུ་རིགས་ཀྱི་ས་སྟག་ནམ་མཁའ་གཟུངས་དང་།རླངས་སྟོན་པ་ཨར་མི་དབང་ཕྱུག་བྱང་ཆུབ་ཀྱི་དྲུང་ནས་ཆོས་དང་།འཆི་མེད་ཚེ་ཡི་དབང་མཆོག་དང་གདམས་པ་ཟམ་མོ་ཐོབ་པ་ཞིག་ཡིན་ཞིང་ཚེ་ཤིན་ཏུ་རིང་བའི་ཚད་ཅིག་ཡིན་པས་ཁྲོ་རྒན་ཟེར་ཞིང་།མིང་དངོས་ལ་ཁྲོ་བོ་སྐྱབས་ཞེས་ཟེར་བ་དེ་ཡིན།འདིའི་བུ་ཆེ་བ་ཁྲོ་བོ་འཕན་ནི་ཁྲོ་ཐུང་ཡིན།འབྲིང་བ་སེང་བློན་དང་།ཆུང་བ་སྣང་ཆུང་གཡུ་སྟག་ཡིན།སེང་བློན་གྱི་རྒྱ་བཟའི་བུ་རྒྱ་ཚ་ནི་གེ་ཁོད་རྒྱལ་དང་།འགག་མོའི་བུ་གེ་ཁོད་སྐྱབས་ཡིན་ལ་འདི་ནི་ཆུང་ངུའི་དུས་ནས་ཕོ་རྩལ་སྣ་དགུ་དང་ལྡན་པས་སེང་ཆེན་འདྲ་ཞེས་པས་སེང་ཆེན་དང་།གེ་སར་དང་།རྗེས་ནས་ས་ཡི་ཆ་གླིང་གི་ཡུལ་འདི་ཐམས་ཅད་ཀྱི་བདག་པོ་རྒྱལ་པོར་གྱུར་པས་འཛམ་གླིང་གི་རྒྱལ་པོ་ལྟར་ཡིན་ཞེས་འཛམ་གླིང་རྒྱལ་པོ་སེང་ཆེན་ཟེར་བར་གྲགས་པ་དེའི་བཙུན་མོ་སྒ་སྐྱ་ལོའི་བུ་མོ་འབྲུག་མོ་ཡིན་པ་འདི་ཡང་སྤྲུལ་བའི་བུད་མེད་ཡིན་ལ།གཙོ་བོ་གླིང་རྗེ་གེ་སར་འདི་དང་འཁོར་ཕུ་ནུ་དཔའ་ཐིལ་ཅན་སུམ་ཅུ་སོགས་ཐམས་ཅད་དང་།བློན་པོ་ནི་གླིང་ཆུང་རྒྱུད་འདི་ཡི་ཚ་བོ་དང་ཞང་པོ་གཉིས་ཀར་གྱུར་བའི་སྒ་དཔའ་ཐིལ་ཚ་ཞང་འདན་མ་སྤྱང་ཁྲ་དང་།སྦྲ་དཔའ་ཡང་ཐིལ་སྐྱེས་མཆོག་ཐར་པ་དང་།སྦྲ་སྐྱེས་མཆོག་སྦྲ་ཚ་ཤར་ཡག་དང་།སྦྲ་ཨ་བསེ་སྐྱེན་པོ་མཐེབ་དྲུག་རྣམས་བློན་ཆེན་ཡིན།དེ་རྣམས་ནི་དུས་སྐབས་དེར་བོད་ཡུལ་གྱི་སངས་རྒྱས་ཀྱི་བསྟན་པ་ལ་མི་དད་ཅིང་གནོད་པར་བྱེད་པའི་ཧོར་གངས་རི་རྒྱལ་པོ་འཁོར་དང་བཅས་པ་དང་།བྱང་ཕྱོགས་ཀྱི་སྲིན་པོ་བདུད་མི་ཡི་རྫུས་ཞུགས་ཀྱི་རྫུ་འཕྲུལ་ཅན་བདུད་རྒྱལ་རྒན་པོ་ཕ་བུ་འཁོར་བཅས་འདུལ་བའི་ཆེད་དུ་སངས་རྒྱས་ཀྱིས་སྤྲུལ་པའི་དཀར་ཕྱོགས་སྐྱོང་བའི་ལྷ་རྣམས་ཀྱི་སྤྲུལ་པ་ཁོ་ན་ཡིན་ལ།ཁྱད་པར་དུ་གླིང་རྗེ་གེ་སར་ནི་རླངས་སྟོན་པ་ཨར་མི་བྱང་ཆུབ་འདྲ་བཀོལ་གྱི་དམ་པའི་ཆོས་ཀྱི་སློབ་མར་གྱུར་པ་གྲུབ་པའི་དབང་ཕྱུག་ཆེན་པོ་ཡིན་ལ།བོན་གྱི་གྲུབ་ཐོབ་ཆེན་པོ་ཡང་ཡིན་པས་གནམ་སྔོན་རྒྱལ་མོ་དང་།རྨ་རྒྱལ་སྤོམ་ར་དང་།ཨ་བོ་གེར་མཛོ་སོགས་ཡུལ་ལྷ་རྣམས་ཀྱིས་ཀྱང་སྡོང་གྲོགས་མཛད་པ་ལ་སྐད་ཅིག་ཀྱང་གཡེལ་བ་མེད་ཟེར་རོ།།ཞེས་དང་།ཨ་མདོ་བྲག་དགོན་ཞབས་དྲུང་དཀོན་མཆོག་བསྟན་པར་རབ་རྒྱས་ཞབས་ཀྱིས་མཛད་པའི་ཡུལ་མདོ་སྨད་ཀྱི་ལྗོངས་སུ་ཐུབ་བསྟན་རིན་པོ་ཆེ་ཇི་ལྟར་དར་བའི་ཚུལ་གསལ་བར་བརྗོད་པ་དེབ་ཐེར་རྒྱ་མཚོ་ལས།སྔོན་རྨ་འགྲམ་སྟོད་ཀྱི་ས་ཐམས་ཅད་ལ་གླིང་རྗེ་གེ་སར་རྒྱལ་པོས་དབང་བསྒྱུར།དེ་ཉིད་ཀྱི་འཁྲུངས་ལོ་ལྕགས་བྱི་དང་ཆུ་སྦྲུལ་ལ་འདོད་མཁན་གཉིས་སྣང་བ་གང་ཡིན་ཡང་རབ་བྱུང་དང་པོ་ཚུགས་ཁ་མའི་དྲུག་ཅུ་སྐོར་དེར་གཏོགས་ལ།རླངས་བྱང་ཆུབ་འདྲེ་བཀོལ་དང་།སྨྲི་ཏི་ཛྙཱ་ན་ཀཱིརྟི་སྤྱན་དྲངས་ཏེ་ཆོས་ཞུས་པ་དང་གཙུག་ལག་ཁང་བཞེངས་པར་བཤད་པས་ཀྱང་ཤེས་ནུས།ཞེས་དང་།སྐྱབས་རྗེ་བདུད་འཛོམས་འཇིགས་བྲལ་ཡེ་ཤེས་རྡོ་རྗེསམཛད་པའི་གངས་ལྗོངས་རྒྱལ་བསྟན་ཡོངས་རྫོགས་ཀྱི་ཕྱི་མོ་སྔ་འགྱུར་བསྟན་པ་རིན་པོ་ཆེ་ཇི་ལྟར་བྱུང་བའི་ཚུལ་དག་ཅིང་གསལ་བར་བརྗོད་པ་ལྷ་དབང་གཡུལ་ལས་རྒྱལ་བའི་རྔ་བོ་ཆེའི་སྒྲ་དབྱངས་ལས།རབ་བྱུང་གཉིས་པ་ཤར་བ་ན།༼འདི་སྐོར་ནས་མ་དཔེ་མ་དག་པ་འམ།གང་ལྟར་ནོར་འཕྲུལ་ཆེན་པོ་ཡོད་པར་སྣང་།ཞེས་ཡིག་གཏག་པའི་གསལ་བཤད༽གླིང་རྗེ་གེ་སར་ས་སྟགལྔ་བཅུ་ཐམ་པ།ཞེས་གསལ་བ་ལྟར་འདིར་སྐུ་འཁྲུངས་པའི་དུས་རབས་བསྟན་པའོ།།